Malema-haatspraaksaak: Skikking veel beter as bevel, sê kenner | Maroela Media
Dit volg nadat die Vryheidsfront Plus gesê het die ANC kan nie vertrou word om 'n skikking te onderhou waarvolgens hulle onderneem het om hulle lede aan te moedig om nie "Skiet die Boer" te sing nie. Maroela Media het vroeër berig die Vryheidsfront Plus sou 'n hofbevel verwelkom het in die haatspraaksaak, aangesien dit duidelikheid sou bring en afdwingbaar sou wees.
Die ANC, Julius Malema, AfriForum en TLU SA het Woensdag 'n historiese skikkingsooreenkoms in die haatspraaksaak onderteken, waarin die ANC en Malema erken dat sekere woorde in sekere "struggle"-liedjies as kwetsend beskou kan word. Hulle het onderneem om hul ondersteuners te oorreed en aan te moedig om hulle van kwetsende optrede te weerhou.
Prof. Malan het Donderdag aan Maroela Media gesê die skikking is veel beter as 'n hofbevel en dat dit 'n geskiedkundige gebeurtenis vir Suid-Afrika is. "'n Hofbevel is moeilik om af te dwing veral teen miljoene mense. Die meerderheid sal altyd teen 'n bevel wil rebelleer as hulle nie daarmee saamstem nie en dit is dus dan moeilik afdwingbaar om strafregtelik teenoor mense op te tree. Met die skikking onderneem die ANC om saam te werk en om hul ondersteuners in te lig dat sekere 'struggle'-liedjies kwetsend is," het prof. Malan gesê.
Volgens prof. Malan plaas die skikking nie die ANC en sy volgelinge in 'n posisie waarin hulle verneder word nie, en kan rebellie dus nie verwag word nie.
Hy sê voorts as die ANC faal om toe te sien dat sensitiewe "struggle"-liedjies nie gesing word nie, dit gaan bewys dat die ANC nie vertrou kan word nie en nie beheer oor hul eie ondersteuners kan uitoefen nie. "Verder sal dit ook wys dat die regering nie die openbare orde kan behou nie, so dit strek tot hul eie nadeel as hulle nie hul ondernemings kan nakom nie," het prof. Malan bygevoeg.